
Om denne boka

For å kunne tileigne seg og vurdere forskingsbasert kunnskap må ein ha innsikt i korleis denne blir til. I denne boka får studentane ein første introduksjon til metodar i helsefagleg forsking. Målet er å vise studentane kva metodane går ut på slik at dei både i studiane og i seinare praksis er i stand til å lese og kritisk vurdere ny kunnskap.

I boka gjer forfattarane først greie for bruk av teori, før dei tek for seg kvalitativ metode, kvantitativ metode, kunnskapsoppsummeringar og implementeringsforsking. Eit sentralt poeng i framstillinga er at det er forskingsspørsmålet som avgjer metoden, og at dei ulike metodane er likeverdige og utfyller kvarandre. I eit eige kapittel sist i boka blir det gjort greie for forskingsetiske spørsmål.

Gjennom heile framstillinga blir studentane aktivisert gjennom refleksjonsoppgåver, og bakerst i boka finn ein også ei ordliste over sentrale faguttrykk innan vitskapsteori og metode.


FRODE F. JACOBSEN, HANS LUND OG KATRINE AASEKJÆR

Metodar i helsefagleg forsking

Ein introduksjon

Kapittel 1

Metodemangfald og ulike vegar til kunnskap

Denne boka har særskilt bachelorstudentar i helsefag som målgruppe, men ho kan likevel vere nyttig lesing òg for studentar på masternivå. Vårt mål er at studentane får hjelp til å lære å lese, forstå og kritisk vurdere forsking heller enn å sette studentar i stand til å forske sjølv. Sidan det store fleirtalet av bachelorstudentar siktar mot å arbeide innan ulike helse- og omsorgstenester, er det i tillegg eit mål at boka skal bidra til at forskingslitteratur i større grad enn no blir nytta av fagpersonar som arbeider i tenestene.

I boka blir det gitt fleire døme på likskapar mellom kvardagstenking og vitskapleg tenking. Samtidig gir ho studentane ei innføring i kva som gjer at vitskapleg tenking er noko anna og meir enn kvardagstenking, og nokre reiskapar til å forstå og kritisk vurdere vitskaplege publikasjonar.

Forsking som prosess

Ein forskingsmetode er både ein planlagd framgangsmåte etter ein systematikk og vegen ein har gått i eit forskingsprosjekt. Det siste er eit viktig poeng, sidan det først er etter at eit forskingsprosjekt er gjennomført, at ein har full oversikt over den metodiske framgangsmåten ein har brukt. Undervegs kan det ofte bli nødvendig å endre eller justere metode. Forskingsmetodar er opplegg, prosedyrar og teknikkar for å gjere vitskaplege undersøkingar. Å gjere vitskaplege undersøkingar vil seie å observere systematisk. Observasjonane kan vere direkte, til dømes ved at ein lyttar til folk som fortel i eit intervju, observerer samhandling i ein situasjon eller studerer mikrobar i eit mikroskop. Dei kan også vere indirekte, som når ein analyserer svar på ei spørjeundersøking eller analyserer registerdata, det vil seie data som offentlege etatar samlar inn for administrative føremål, til dømes data om helse, utdanning eller inntekt.

Nokre gonger blir det å gjere observasjonar kalla å samle inn data. Men eigentleg blir det ikkje heilt rett å seie at ein samlar inn data. Observasjonar må tolkast. Data blir til ved at observasjonar blir tolka og systematiserte. Om ein til dømes observerer at ein pleiar i ei sjukeheimsavdeling går rundt med ei medisintralle for utdeling av medisinar på eit bestemt tidspunkt på dagen, og at dette gjentek seg kvar dag over tid, kan dette tolkast som ein rutine. Dersom dette alltid er ein sjukepleiar og ikkje ein hjelpepleiar eller helsefagarbeidar, kan ei rimeleg tolking vere at på denne sjukeheimen har ein bestemt seg for at berre sjukepleiarar kan dele ut medikament. Ei slik tolking kan styrkast av kunnskap om at andre sjukeheimar tillèt at andre enn sjukepleiarar kan vareta denne oppgåva, om dei har gått igjennom eit godkjent kurs. Tolkinga kan ytterlegare styrkast ved kjennskap til nasjonale retningslinjer frå helsemyndigheiter som tillèt andre enn sjukepleiarar å handtere medikament. Dette er eit døme på det som i forskingslitteraturen gjerne blir kalla kontekstualisering, der ein som forskar antar at det fenomenet som ein studerer, har fleire lag av kontekst, og at ein ikkje kan forstå fenomenet utan å ta med alle desse laga. I dette dømet er laga av kontekst ein lokal sjukeheim, samanlikning med andre sjukeheimar (sjukeheimsnivå) og eit nasjonalt nivå som går på nasjonale lover og forskrifter. Dersom ein gjennom intervju med personalet i sjukeheimsavdelinga får bekrefta at ein har bestemt at berre sjukepleiarar kan dele ut medisinar, kan det vere rimeleg å anta at dei har ein bevisst praksis som er forankra i institusjonen. Dette blir i vitskapleg litteratur gjerne kalla institusjonalisert praksis, altså ein praksis som har legitimitet og er forankra i institusjonen. Vitskapleg teori, i dette tilfellet teori om institusjonalisering og om kontekstualisering, kan hjelpe forskaren både til å tolke observasjonane og til å stille vidare forskingsspørsmål om korleis praksis blir legitimert i organisasjonen, og korleis munnlege og skriftlege prosessar er ein del av denne legitimeringa. Dette er eit enkelt eksempel på korleis teori hjelper ein med å oppdage, tolke og forklare fenomen og samanhengar på ein systematisk måte. I tillegg er teori ein viktig reiskap for å knyte eigne forskingsresultat til anna forsking som nyttar same teori.

Data blir med andre ord til gjennom ein prosess. Grunnleggande sett byrjar ein forskingsprosess med ei undring over noko ein observerer, og med gjetting om kvifor det ein observerer, er som det er. I neste fase går ein systematisk igjennom ei rekke ulike observasjonar som kan bekrefte (verifisere) eller avkrefte (falsifisere) gjettinga, og bruker observasjonane til å formulere ein første teori om korleis observasjonane heng saman. Teorien gir så eit grunnlag for kva ein vil undersøke meir spesifikt, og korleis ein vil måle eller vurdere det ein finn. Dette gir igjen høve til å verifisere eller falsifisere teorien.

Forsking utan teori er altså ikkje mogleg. Det finst rett nok både teoristerke og teorisvake forskingstradisjonar, og forskarar kan nokre gonger arbeide ut frå implisitte og lite artikulerte teoretiske føresetnader. Teoriar kan også vere meir eller mindre fruktbare, og dei kan vere meir eller mindre uttalte og eksplisitte. Ein viktig del av forsking er derfor å gjere ubevisste hypotesar, teoriar og fordommar opne og bevisste. Ulike teoriar gir ulike perspektiv på det vi observerer rundt oss, og ulike måtar å forenkle dette på. Nokre gonger vil forskaren prøve ut meir enn ein teori for å få mest mogleg innsikt og gjere så mange oppdagingar som mogleg om det som blir undersøkt. I det innleiande eksempelet med handtering av medikament blei teori både om kontekst (eller samanhengar) og om institusjonalisering (korleis noko blir legitimerte rutinar) nytta. Som det vil bli drøfta i kapittel 2, som tar for seg teoriar i forsking, kan teoriar vere på eit høgare eller lågare abstraksjonsnivå. I kapittel 2 skal vi også sjå korleis teoriar kan brukast, og korleis dei er knytte til forskingsmetodar.

Tolking

Det er både likskapar og forskjellar mellom kvardagstenking og vitskapleg tenking. Dette er enda eit viktig tema i kapittel 2, men i dette innleiande kapittelet avgrensar vi oss til å peike på éin dimensjon, tolking. Menneske kan ikkje unngå å fortolke. Reine observasjonar finst ikkje, verken i kvardagslivet eller i vitskapleg arbeid (Gilje og Grimen 1993). Ting vi observerer, kan gi meir eller mindre meining for oss, men meining, og dermed tolking, er alltid ein del av observasjonane. Er til dømes observasjonen av at ein sjukepleiar har med seg ei medisintralle og deler ut medikament til sjukeheimsbebuarar, éi eller fleire enkelthandlingar eller ein rutine? Om det er ein rutine, er det ein legitimert praksis med støtte i organisasjonen? Språket som vi nyttar for å snakke om observasjonar, med ord som rutinar, legitimert praksis osv., er i seg sjølv uttrykk for meining, og orda som vi nyttar, er meiningsberande einingar.

I kvardagslivet er tolking ofte lite bevisst. Vi er ofte ikkje bevisst om kva kunnskap og erfaringsgrunnlag vi nyttar når vi observerer. Eit heilt vanleg kvardagsleg døme er observasjonen av at mange personar står på eit busstopp og ventar på bussen. Om ein oppfattar dette som eit resultat av at det er rushtid, eller at bussen er forseinka, er gjerne resultat av ein ubevisst tankeprosess der ein observerer ut frå kunnskap om kor ofte bussen går, om busstoppet er i eit tettbygd område, og kva tid personane står og ventar på bussen.

I vitskapleg arbeid er det eit viktig ideal at alt av tolking skal vere bevisst, systematisk og grunngitt. Det finst fleire etablerte tradisjonar for korleis ein kan gå fram når ein tolkar vitskapleg, og som forskar kan ein i utgangspunktet velje kva tradisjon eller tradisjonar ein følger. Men uansett kva ein vel, er det forventa at ein kan grunngi dette, og at ein held seg til etablerte framgangsmåtar i dei valde tradisjonane. Kva moglege val ein har, og kva dei inneber, er eit tema som blir nærare drøfta i kapittel 3.

Forskingsspørsmålet avgjer metoden

Forskingsspørsmålet avgjer metoden og altså korleis ein går fram for å få kunnskap som gir svar på spørsmålet (Malterud 2002). Om ein til dømes vil undersøke korleis heimebuande eldre erfarer det å ha tryggingsalarm, kan eit forskingsspørsmål vere: Opplever heimebuande eldre at dei kjenner seg tryggare i eigen heim med tryggingsalarm? Bak dette forskingsspørsmålet ligg det ei rekke ulike meiningar og føresetnader. Formuleringa av forskingsspørsmålet bygger for eksempel på ei førestilling om at teknologien inngår som ein del av den helsehjelpa som den eldre får, og at teknologien dermed inngår i eit profesjonelt system og i profesjonelle relasjonar. Forskingsspørsmålet kan aldri vere objektivt gitt, men er eit resultat av bevisste og, eventuelt, ubevisste teoriar.

Når ein så får nokre svar på eit forskingsspørsmål, kan svara leie til nye spørsmål som ein undersøker vidare, og som nokre gonger krev andre framgangsmåtar enn å få svar på det første opphavlege spørsmålet. Dermed er det ofte slik at ein ikkje ser heile vegen ein skal gå, før ein har gått den (Wadel 2014). Mange forskarar beskriv dermed ikkje metodedelen i ei undersøking før undersøkinga er ferdig. Først då ser ein heile vegen fram og kan beskrive heile det metodiske opplegget med sine prosedyrar og teknikkar. Men uavhengig av om den fulle metodiske erkjenninga skjer tidleg eller seint i forskingsprosessen, bør den beskrivast så detaljert som mogleg. Ei slik beskriving gjer det mogleg for andre (forskarar og praktikarar) å vere kritiske til resultat og konklusjonar.

Spørsmål som ein stiller seg som forskar, er av fleire hovudtypar. Nokre er ope utforskande knytt til spørsmål som kva som finst, kva som skjer, kor hen det skjer, og korleis ting blir erfarte. Nokre døme på dette kan vere: Korleis jobbar tilsette i legevakta for å skilje mellom sjukdom og skade som er akutt eller ikkje akutt? Og korleis legg sjukehus til rette for palliativ omsorg til born? Andre spørsmål går på kor utbreidd og kor representative ulike fenomen er, eller kva årsakssamanhengar ein finn mellom ulike fenomen. Døme på dette kan vere: Kor utbreidd er vaksinemotstand i befolkninga? Kor mange nye personar blir diagnostiserte med diabetes type 1 kvart år? Korleis påverkar diabetes type 1 forventa leveår?

Kvalitative og kvantitative forskingsdesign

Dei første opne utforskande spørsmåla får ein svar på gjennom kvalitative framgangsmåtar, der ein gjerne spør etter meiningane, opplevingane og erfaringane til folk. I ein studie kan ein til dømes undersøke korleis ei ny interkommunal legevakt blir erfart av tilsette. Her treng ein djup kunnskap om korleis ein bestemt organisasjon arbeider og blir erfart av eit mangfald av tilsette. Både arbeidsorganisering, arbeidsoppgåver, leiing og ei rekke andre aspekt må takast med i analysen.

I tillegg til å spørje etter meiningar, opplevingar og erfaringar kan ein stille meir deskriptive spørsmål der ein spør etter korleis ting går føre seg eller utviklar seg. Som døme på dette kan ein spørje korleis legevisittar blir gjennomførte i ei bestemt sjukehusavdeling, eller korleis innføring av lengre arbeidsvakter verkar inn på trivselen hos personalet.

I kvalitativ forsking ser ein gjerne på fleire dimensjonar ved eit fenomen, noko som gir rike og komplekse beskrivingar. Eit døme på dette er kvalitative feltarbeid med deltakande observasjon, der til dømes ei lita gruppe, ein organisasjon eller eit lokalsamfunn blir studert, og der svært mange dimensjonar ved dei som blir studerte, er relevante, og der fleire av desse dimensjonane ikkje blir definerte på førehand, men oppdaga etter kvart i forskingsprosjektet (Grønmo 2016).

Forskaren er det viktigaste forskingsinstrumentet i kvalitativ forsking. Forskaren er nær deltakarane i forskinga, noko som gir både fordelar og utfordringar. Om ein som forskar til dømes er sjukepleiar og studerer praksisar blant helsepersonell, kan ein forstå meir av bakgrunnen for kvifor helsepersonellet handlar som dei gjer. Samtidig kan det at ein er sjukepleiar, gjere ein blind for praksisar som er viktige, men som er så sjølvsagde for helsepersonellet at dei aldri blir omtalte.

Spørsmåla som går på representativitet og årsakssamanhengar, krev kvantitative tilnærmingar, der ein har søkelys på kvantum, altså ting som kan målast, teljast og talfestast. Til dømes kan ein spørje om korleis covid-19-pandemien verka inn på graden av eigenmelde og legemelde sjukefråvær. Her kan ein sjå på utviklinga både målt i prosent og som antal sjukemelde.

Eit anna døme er opinionsundersøkingar der ein undersøker kva parti tilfeldige respondentar kan tenke seg å stemme på. Då bruker utvalet av respondentar å vere stort, mens det er svært få dimensjonar ved dei ein er interessert i, slik som alder og kjønn knytt til val av parti.

I kvantitativ forsking er forskaren relativt distansert frå deltakarane. For eksempel er forskaren ofte ikkje i direkte kommunikasjon med dei som blir studerte, verken fysisk eller virtuelt. I kvantitativ forsking søker forskaren å unngå påverknad frå eigne oppfatningar på målingar som blir gjorde, men også i kvantitativ forsking vil førforståinga til forskaren verke inn. Dermed er det å gjere greie for eiga førforståing når ein publiserer forsking, viktig både i kvantitativ og kvalitativ forsking.

Kvalitative data er dermed rike på detaljar og rike på informasjon, mens kvantitative data inneheld mindre informasjon, men kan lettare reproduserast og generaliserast. Dermed kan dei to typane data sjåast på som komplementære, der ulemper ved den eine typen data er styrkar ved den andre. I tillegg kan desse to hovudtypane data, kvalitative og kvantitative data, spele saman, til dømes ved at kvalitative funn kan gi forklaring til statistiske samanhengar og vice versa. Dette er noko som vi kjem tilbake til i kapittel 6, der vi tar for oss ulike måtar å kombinere kvantitative og kvalitative metodar på.

Både kvantitative og kvalitative data kan bygge på folks eigne subjektive vurderingar. Dette er til dømes tilfellet om ein spør tilsette i kommunehelsetenesta om dei ønskjer å fortsette i stillinga si, som er ei kvantitativ spørjeundersøking, eller om ein i kvalitativ forsking intervjuar personar om erfaringar med å leve med kronisk sjukdom. I begge desse tilnærmingane kan ein også nytte data som ikkje bygger på subjektive vurderingar hos informantane. I kvalitative observasjonsstudiar kan ein til dømes studere korleis helsearbeidarar førebur ein kirurgisk operasjon, og ei kvantitativ undersøking kan til dømes undersøke korleis små sjukeheimar kjem ut samanlikna med store når det gjeld registrerte avvik knytte til medikamenthandtering og andre kvalitetsavvik. Ingen av dei to siste bygger på subjektive vurderingar hos informantar.

Likevel er ingen metodar eller funn eigentleg objektive i streng forstand. Empirien ein får, blir påverka både av dei meir eller mindre eigna teoriane ein nyttar, og av forståinga til forskaren, både den bevisste og ubevisste forståinga. Sjølv med dei mest nøyaktige målingane og dei beste forskingsinstrumenta vil tolking alltid vere involvert. I alle forskingsobservasjonar og i alle data som kjem fram frå dei, er tolking eit sentralt element.

Forsking som nyttar kvantitative og kvalitative data

Dei vanlegaste metodane i forsking som nyttar kvalitative data, er intervju, deltakande observasjon og tekstanalysar. Desse vil vi gå nærare inn på i kapittel 3. I forsking som nyttar kvantitative data, er metodane mellom anna survey, strukturert observasjon, der til dømes effektstudiar av behandlingar eller andre tiltak inngår, og kvantitative tekstanalysar. Desse metodane og fleire andre blir gjorde greie for i kapittel 4.

Dei ulike metodane har ikkje oppstått i eit teoretisk vakuum, men i fagmiljø der arbeid med hypotesar og teoretiske omgrep har inspirert til å teste ut nye vegar til å få kunnskap. Til dømes oppstod feltarbeid med deltakande observasjon som metode i eit fagmiljø der ein hadde ei rekke teoretisk forankra idear om korleis ein best kunne studere ansikt-til-ansikt-samhandling i ulike situasjonar (Eriksen 2021). Forskarane hadde ein idé om at måten folk faktisk oppfører seg og handlar på, er noko anna og meir enn det dei sjølv meiner at dei gjer, sidan grunnlaget for det folk faktisk gjer, ikkje treng vere noko dei er bevisste på, og sidan det gjerne kan vere forskjell mellom det folk seier dei gjer, og det dei faktisk gjer. Forskarane meinte også at om forskaren sjølv oppheld seg over lang tid blant dei som blir studerte, vil forskaren sjølv føle på kroppen ulike hinder og moglegheiter i det daglege livet til dei som blir studerte. Dette krev sjølvsagt eit bevisst arbeid for å motverke at ein blir blind for særtrekk ved det samfunnet ein blir ein del av. Om ein bruker gode grep for å få til dette, blir deltakande observasjon eit viktig verktøy for å kunne tolke observasjonane. Til sist hadde dei òg ein idé om at ting dei studerte, står i ein større samanheng som ein treng kunnskap om. Om ein til dømes vil studere helsesøkande åtferd, vil det vere nyttig å vite kva livssyn eller verdsbilde folk har, korleis den økonomiske situasjonen deira er, og korleis maktforholda er når det gjeld kjønn, alder og andre ting. Alle desse dimensjonane kan påverke kva folk vel å gjere eller ikkje gjere når dei søker helse og behandling for sjukdom. Kva som er den eller dei viktigaste dimensjonane i folks helsesøkande åtferd, kan deretter undersøkast gjennom meir systematiske observasjonar der ein søker å verifisere eller falsifisere hypotesar om korleis bestemte samanhengar verkar inn.

Korleis denne boka er bygd opp

Gitt at teori er grunnleggande for forsking, og at metodar har bygd inn nokre teoretiske føresetnader, er det naturleg at det neste kapittelet i boka, kapittel 2, omhandlar teori. Deretter tar kapittel 3 for seg kvalitative metodar og kapittel 4 kvantitative metodar. Kapittel 5 tar for seg ulike måtar å summere opp forsking på. Det blir argumentert for at enkeltstudiar aldri er tilstrekkeleg for å komme fram til konklusjonar i forsking, og at ein treng reiskapar til å summere opp på tvers av ulike enkeltprosjekt innan same temaområde. Kapittel 6 tar for seg metodar der ein nyttar både kvantitative og kvalitative data og kombinerer dei på ulike vis. Kapittel 7 tar for seg implementering. Implementeringsforsking er for det første forsking på korleis kunnskap frå forsking blir tatt i bruk i tenestene. For det andre er det forsking for å utvikle og betre implementeringa av kunnskap. Forskaren har eit etisk ansvar overfor dei som blir forska på, overfor forskarsamfunnet og overfor samfunnet generelt. Dette er hovudtemaet i kapittel 8, som omhandlar forskingsetikk. Kapittel 9, det siste og avsluttande kapittelet, omhandlar relasjonar mellom dei ulike metodane.


Refleksjonsoppgåve

Nemn nokre viktige forskjellar mellom forsking som nyttar kvantitative og kvalitative data.



OPPSUMMERING

▸ Forsking er ein prosess som er kjenneteikna av systematisk observasjon. Systematikken handlar både om korleis ein får tilgang på data, og korleis ein analyserer data.

▸ Tolkingar frå forskaren inngår alltid i prosessen frå observasjonar til data. Dermed er verken kvalitative eller kvantitative data heilt objektive.

▸ Teori hjelper forskaren både til å vere systematisk, til å vere kritisk, til å formulere gode forskingsspørsmål og til å knyte eiga forsking til anna forsking.

▸ Forskingsspørsmålet avgjer metoden. Det er forskingsspørsmålet som avgjer kva datastrategi ein vel, og korleis ein analyserer data.

▸ Kvalitativ forsking har ofte få einingar (personar eller miljø) og mange dimensjonar (til dømes kulturelle, sosiale og økonomiske dimensjonar), medan kvantitativ forsking gjerne har mange einingar, men få dimensjonar.

▸ Kvalitative data er derfor rike på detaljar og rike på informasjon, mens kvantitative data inneheld mindre informasjon, men lettare kan reproduserast og generaliserast.

▸ I kvalitativ forsking er forskaren sjølv det viktigaste forskingsinstrumentet, mens i kvantitativ forsking er det meir distanse mellom forskaren og det (eller dei) som blir utforska.

